b"\n_START_ARTICLE_\nLlac Malawi\n_START_SECTION_\nGeografia\n_START_PARAGRAPH_\nEl llac t\xc3\xa9 prop de 500 km de llargada i 75 d'amplada m\xc3\xa0xima, amb una superf\xc3\xadcie total d'aproximadament 29.600 km\xc2\xb2, cosa que el converteix en el 9\xc3\xa8 m\xc3\xa9s gran del m\xc3\xb3n. \xc3\x89s un llac molt profund, amb una profunditat m\xc3\xa0xima de 706 m i 264 de mitjana. Amb 7.775 km\xc2\xb3 de capacitat \xc3\xa9s el 5\xc3\xa8 mundial._NEWLINE_Les seves ribes pertanyen a tres estats africans: Mo\xc3\xa7ambic, Malawi i Tanz\xc3\xa0nia. El llac Malawi desaigua al riu Shire, i el seu principal tributari \xc3\xa9s el riu Ruhuhu.\n_START_SECTION_\nEcologia\n_START_PARAGRAPH_\nEl llac Malawi ha constitu\xc3\xaft tradicionalment una font aliment\xc3\xa0ria essencial per als habitants de Malawi, per la seva riquesa en pesca, gran part de la qual s'exporta. Amb tot, les poblacions salvatges estan cada vegada m\xc3\xa9s amena\xc3\xa7ades per la sobrepesca i contaminaci\xc3\xb3. Altres animals que viuen al llac s\xc3\xb3n cocodrils, i una gran poblaci\xc3\xb3 de l'\xc3\xa0guila Haliaeetus vocifer, que s'alimenta de la poblaci\xc3\xb3 de peixos._NEWLINE_Al llac es troben m\xc3\xa9s de 400 esp\xc3\xa8cies de Cichlidae, moltes d'elles esp\xc3\xa8cies end\xc3\xa8miques, i tota mena de cargols.\n_START_SECTION_\nFronteres sobre el llac\n_START_PARAGRAPH_\nLa major part del llac es troba a Malawi, si b\xc3\xa9 la frontera lacustre entre aquest estat i Tanz\xc3\xa0nia es troba encara en disputa. Tanz\xc3\xa0nia reclama fronteres sobre el llac iguals a les que separaven les col\xc3\xb2nies alemanyes i brit\xc3\xa0niques abans de 1914. _NEWLINE_Malawi, per la seva part, reclama quasi tota la superf\xc3\xadcie lacustre, incloent aig\xc3\xbces properes a la costa de Tanz\xc3\xa0nia. Ho fa basant-se en l'administraci\xc3\xb3 brit\xc3\xa0nica posterior a 1919, que va incloure el llac sota el domini de la Nyasal\xc3\xa0ndia brit\xc3\xa0nica per tal d'evitar una administraci\xc3\xb3 separada de l'administraci\xc3\xb3 de Tanganyika. _NEWLINE_Quasi un quart de la superf\xc3\xadcie del llac es troba a Mo\xc3\xa7ambic, i les illes de Likoma i Chizumulu; dins d'aquestes aig\xc3\xbces, constitueixen un enclavament de Malawi.\n_START_SECTION_\nDescobriment europeu i colonitzaci\xc3\xb3\n_START_PARAGRAPH_\nDavid Livingstone va ser el primer europeu a arribar al llac el 1859. La major part de la zona que envolta el llac fou reclamada per l'Imperi brit\xc3\xa0nic per formar la col\xc3\xb2nia de Nyasal\xc3\xa0ndia. Tot i que Portugal va ocupar la riba est del llac, les illes de Likoma i Chizumulu, que es troben molt properes a la riba de Mo\xc3\xa7ambic, foren colonitzades per missioners escocesos des de Nyasal\xc3\xa0ndia, i per aquest motiu quedaren incorporades al domini brit\xc3\xa0nic. _NEWLINE_El 1914 el llac va ser protagonista d'una breu batalla naval, quan un vaixell brit\xc3\xa0nic, informat del comen\xc3\xa7ament de la Primera Guerra mundial, va atacar un vaixell alemany a les aig\xc3\xbces territorials de Tanz\xc3\xa0nia, en aquell moment part de la col\xc3\xb2nia alemanya d'\xc3\x80frica oriental.\n_START_SECTION_\nPrincipals illes\n_START_PARAGRAPH_\nHi ha dues illes habitades al llac, Likoma i Chizumulu. A Likoma hi ha una gran catedral anglicana, constru\xc3\xafda pels missioners a principis del segle XX. Una caracter\xc3\xadstica important d'ambdues illes \xc3\xa9s la pres\xc3\xa8ncia de molts baobabs. _NEWLINE_Les illes tenen una poblaci\xc3\xb3 de diversos milers d'habitants que viuen de l'explotaci\xc3\xb3 de bananes, mangos, tapioca i de la pesca al llac."